Азярэцкі сельсавет (Глыбоцкі раён)

**Азярэ́цкі сельсавет** — адміністрацыйна-тэрытарыяльная адзінка ў складзе Глыбоцкага раёна Віцебскай вобласці Беларусі. Адміністрацыйны цэнтр — аграгарадок (да 2008 года вёска) Азярцы, размешчаны за 11 км ад райцэнтра Глыбокае. Сельсавет мяжуе з Удзелаўскім, Залескім, Пліскім, Падсвільскім і Абрубскім сельсаветамі, тэрыторыяй горада Глыбокае.

Плошча Азярэцкага сельсавета — 10 586 га. У склад сельсавета ўваходзяць 23 населеныя пункты.

## Гісторыя 
Утвораны 12 кастрычніка 1940 года як **Мамайскі сельсавет** з цэнтрам у вёсцы Мамаі, у складзе Глыбоцкага раёна Вілейскай вобласці БССР. З 20 верасня 1944 года — у складзе Полацкай вобласці, з 8 студзеня 1954 года — у складзе Маладзечанскай вобласці. 27 сакавіка 1959 года ў склад сельсавета з Залескага сельсавета перададзены 13 населеных пунктаў (Антаполле, Вугляне, Дзмітраўшчына Першая, Дзмітраўшчына Другая, Залессе, Калеснікі, Кісарэўшчына Першая, Кісарэўшчына Другая, Кухты, Малейкава, Паўлова, Прудавое і Пыршчына). З 20 студзеня 1960 года сельсавет у складзе Віцебскай вобласці. 20 мая 1960 года ў склад сельсавета з Удзелаўскага сельсавета перададзена вёска Марцыбыліна. На 1 студзеня 1974 года ў складзе Мамайскага сельсавета 35 населеных пунктаў. Рашэннем райвыканкама ад 22 снежня 1981 года Мамайскі сельскі савет быў перайменаваны ў Азярэцкі з цэнтрам у вёсцы Азярцы.

## Насельніцтва 
Насельніцтва сельсавета паводле перапісу 2009 года — 2168 чалавек, з іх 97,1 % — беларусы, 1,9 % — рускія, 0,5 % — палякі; паводле перапісу 2019 года — 1770 чалавек.

## Склад 
* Абруб Беразвецкі — вёска
* Азярцы — аграгарадок
* Арэхаўна — вёска
* Бурцы — вёска
* Вугляне — вёска
* Гаркушы — вёска
* Гваздова — вёска
* Гінькі — вёска
* Дзмітраўшчына 2 — вёска
* Жабінка — вёска
* Залессе — вёска
* Каміншчына — вёска
* Кісарэўшчына 1 — вёска
* Кухты — вёска
* Латушкі — вёска
* Мамаі — вёска
* Марцыбыліна — аграгарадок
* Мушкат — вёска
* Пыршчына — вёска
* Пялеўшчына — вёска
* Станулі — вёска
* Хацілаўшчына — вёска
* Шубнікі — вёска

## Гаспадарка 
На тэрыторыі Азярэцкага сельсавета знаходзяцца:
* Камунальнае завадовае сельскагаспадарчае ўнітарнае прадпрыемства «Азярцы»
* ААТ Глыбоцкая птушкафабрыка

## Транспарт 
Транспартныя зносіны з райцэнтрам ажыццяўляюцца па аўтобусных маршрутах:
* Глыбокае — Кухты
* Глыбокае — Азярцы
* Глыбокае — Віцебск

## Культура, спорт 
* бібліятэка-музей этнаграфіі ў аграгарадку Азярцы
* футбольны клуб «Азярцы»

## Славутасці 
* Спаса-Праабражэнская царква (Мамаі), канец XVIII стагоддзя ў вёсцы Мамаі, 
* Сядзібна-паркавы ансамбль Аскеркаў (XIX ст.) у аграгарадка Азярцы
* Касцёл Святых Апосталаў Пятра і Паўла, 2007 г. (Азярцы)
* 7 помнікаў падзеям Вялікай Айчыннай вайны
* Глыбоцкі дэндралагічны сад ля вёскі Арэхаўна
* Курганны могільнік, за 1,2 км ад вёскі Мамаі на пагорку — 

## Літаратура 
* Административно-территориальное устройство БССР: справочник: в 2 т. / Главное архивное управление при Совете Министров БССР, Институт философии и права Академии наук БССР. — Минск: «Беларусь», 1985―1987.
* Административно-территориальное устройство Республики Беларусь (1981—2010 гг.): справочник. — Минск: БелНИИДАД, 2012. — 172 с.

Катэгорыя:Сельсаветы Беларусі, утвораныя ў 1940 годзе